কায়েদ-ই-আজম ট্রফি

**কায়েদ-ই-আজম ট্রফি** হলো পাকিস্তানের একটি ঘরোয়া প্রথম-শ্রেণীর ক্রিকেট প্রতিযোগিতা। ১৯৫৩-৫৪ মৌসুমে এটি প্রথম খেলা হয় এবং কিছু ব্যতিক্রম ছাড়া তখন থেকে এটি প্রতি বছর অনুষ্ঠিত হয়ে আসছে। পাকিস্তানের ঘরোয়া ক্রিকেটে অনেক পুনর্গঠন হয়েছে; তাই কায়েদ-ই- আজম ট্রফিতে দল ও ম্যাচের সংখ্যা নিয়মিতভাবে পরিবর্তিত হয়।  ২০১৯ সাল থেকে এতে শুধুমাত্র আঞ্চলিক দলগুলি প্রতিযোগিতা করছে।

বর্তমানে এই প্রতিযোগিতাটি হানিফ মহম্মদ ট্রফির সাথে উন্নয়ন ও অবনমন সম্পর্কে যুক্ত, যেটি একটি দ্বিতীয়-শ্রেণীর চারদিনের ক্রিকেট প্রতিযোগিতা।

## ইতিহাস
পাকিস্তানের প্রতিষ্ঠাতা ও ১৯৪৭ থেকে ১৯৪৮ সাল পর্যন্ত পাকিস্তানের প্রথম গভর্নর-জেনারেল মুহাম্মদ আলী জিন্নাহর উপাধি ‘‘কায়েদে-আজম" নামানুসারে এই ট্রফির নামকরণ করা হয়। ১৯৫৩–৫৪ মৌসুমে প্রথমবারের মতো এই ট্রফি চালু করা হয়, যার উদ্দেশ্য ছিল ১৯৫৪ সালে ইংল্যান্ড সফরের জন্য পাকিস্তানের টেস্ট দল বাছাই করা।  প্রথম আসরে পাঁচটি আঞ্চলিক ও দুইটি দাপ্তরিক দল অংশ নেয়: বাহাওয়ালপুর, পাঞ্জাব, করাচি, উত্তর–পশ্চিম সীমান্ত প্রদেশ, সিন্ধ, কম্বাইন্ড সার্ভিসেস ও পাকিস্তান রেলওয়ে। এর দাপ্তরিক দলগুলো সাধারণত কোম্পানি, সরকারি প্রতিষ্ঠান বা বিভিন্ন দপ্তর দ্বারা পরিচালিত হতো এবং এই দলগুলো খেলোয়াড়দের চাকরি দিত। ২০১৯ সাল পর্যন্ত অধিকাংশ মৌসুমেই আঞ্চলিক দল ও দাপ্তরিক দল উভয় একত্রে প্রতিযোগিতায় অংশ নেয়; তবে অনেক সময় কেবল আঞ্চলিক বা দাপ্তরিক দল দিয়েও টুর্নামেন্ট অনুষ্ঠিত হয়েছে।

এ টুর্নামেন্টে ক্রিকেটের একাধিক ফরম্যাট অনুসৃত হয় এবং প্রায় প্রতি মৌসুমেই আলাদা আলাদা নিয়ম চালু করা হয়। প্রথম দুটি মৌসুম নকআউট পদ্ধতিতে অনুষ্ঠিত হয়, এবং এরপর ১৯৫৯–৬০, ১৯৬৩–৬৪ থেকে ১৯৬৮–৬৯ এবং ১৯৭০–৭১ থেকে ১৯৭৮–৭৯ মৌসুমেও নকআউট পদ্ধতি অনুসৃত হয়। তবে কখনো এক বা একাধিক রাউন্ড-রবিন গ্রুপ, অতিরিক্ত গ্রুপ পর্ব, নকআউট রাউন্ড অথবা গ্রুপ চ্যাম্পিয়নদের মধ্যে একক ফাইনালের মাধ্যমে চ্যাম্পিয়ন নির্ধারিত হয়েছে। কোনো কোনো মৌসুমে দুই-ডিভিশনের লিগ ব্যবস্থা চালু ছিল, যেখানে প্রোমোশন ও রেলিগেশন অন্তর্ভুক্ত ছিল। কায়েদে-আজম ট্রফিতে করাচি দল সর্বাধিক ২০ বার শিরোপা জিতেছে।

২০১৯–২০ মৌসুমের আগে পাকিস্তান ক্রিকেট বোর্ড নতুন কাঠামো ঘোষণা করে, যার ফলে ঐতিহ্যবাহী আঞ্চলিক ও দাপ্তরিক দলগুলোকে বাদ দেওয়া হয় এবং নবগঠিত ছয়টি আঞ্চলিক দল প্রতিদ্বন্দ্বিতায় অংশ নেওয়ার সুযোগ পায়। পরবর্তীতে ২০২৩ সালের জানুয়ারিত পিসিবি ঘোষণা করে যে, গত চার বছরে প্রচলিত নীতি সংশোধন করে বোর্ডের সংবিধান পরিবর্তন করা হয়েছে এবং পাকিস্তানের ঘরোয়া ক্রিকেট আগেকার সেই পরীক্ষিত, কার্যকর ও সফল কাঠামোয় ফিরে যাবে।
## দল
২০২৩–২৪ মৌসুমে মোট আটটি আঞ্চলিক দল অংশ নেয়: ফয়সালাবাদ, ফাটা অঞ্চল, করাচি হোয়াইটস, লাহোর ব্লুস, লাহোর হোয়াইটস, মুলতান, পেশোয়ার ও রাওয়ালপিন্ডি।

২০২৪–২৫ মৌসুমে দল সংখ্যা বৃদ্ধি পেয়ে ১৮-তে উন্নীত হয় এবং তাদের তিনটি পুলে ভাগ করা হয়, প্রতিটি পুলে ছয়টি দল ছিল:

পুল এ: অ্যাবটাবাদ অঞ্চল, ফয়সালাবাদ অঞ্চল, হায়দ্রাবাদ অঞ্চল, ইসলামাবাদ অঞ্চল, লাহোর অঞ্চল ও লারকানা অঞ্চল।

পুল বি: আজাদ জম্মু ও কাশ্মীর অঞ্চল, বাহাওয়ালপুর অঞ্চল, করাচী অঞ্চল (হোয়াইটস), মুলতান অঞ্চল, পেশোয়ার অঞ্চল ও রাওয়ালপিন্ডি অঞ্চল।

পুল সি: ডেরা মুরাদ জামালি, এফএটিএ অঞ্চল, করাচি অঞ্চল (ব্লুস), লাহোর অঞ্চল (ব্লুস), কোয়েটা অঞ্চল, শিয়ালকোট অঞ্চল।

## আরও দেখুন

* প্রেসিডেন্টস ট্রফি
* পাকিস্তান কাপ
* ন্যাশনাল টি২০ কাপ
* পাকিস্তান সুপার লিগ
* কাশ্মীর প্রিমিয়ার লিগ (পাকিস্তান)

## তথ্যসূত্র

বিষয়শ্রেণী:ঘরোয়া ক্রিকেট প্রতিযোগিতা
বিষয়শ্রেণী:ক্রিকেট টুর্নামেন্ট
বিষয়শ্রেণী:ক্রিকেট প্রতিযোগিতা
বিষয়শ্রেণী:১৯৫৩-এ প্রতিষ্ঠিত পুনরাবৃত্ত ক্রীড়া ঘটনা
বিষয়শ্রেণী:১৯৫৩-এ প্রতিষ্ঠিত ক্রীড়া লিগ
বিষয়শ্রেণী:১৯৫৩-এ পাকিস্তানে প্রতিষ্ঠিত
বিষয়শ্রেণী:প্রথম-শ্রেণীর ক্রিকেট প্রতিযোগিতা
বিষয়শ্রেণী:মুহাম্মদ আলী জিন্নাহর স্মারক